Source: http://www.bihon.ro/a-fost-derby-doar-pe-hartie/1379600
Timestamp: 2018-06-23 12:28:22+00:00

Document:
A fost derby doar pe hârtie - BIHON
A fost derby doar pe hârtie
3. februarie 2014 18:28
Alexandru Farcaş a fost golgeterul orădenilor, cu nouă goluri marcate
Handbaliştii de la CSM Oradea au dispus de Voinţa Savin Due Sebeş cu scorul de 31-27.
Disputat la Arena „Antonio Alexe”, meciul dintre divizionarele A de handbal masculin CSM Oradea şi Voinţa Sebeş putea fi considerat un derby prin prisma faptului că a pus faţă în faţă ocupantele primelor două locuri ale Seriei Vest. Pe teren, meciul a fost însă la discreţia orădenilor. Partida a contat pentru etapa a 13-a şi s-a încheiat cu victoria lejeră a gazdelor.
Antrenorul Sebastian Tudor s-a confruntat cu problemele medicale ale câtorva jucători, nu mai puţin de cinci fiind suferinzi de răceli sau pneumonii interstiţiale: Amihăesi, Avram, Răzvan Farcaş, Macovei şi Iştoc. Aceştia au fost totuşi folosiţi în acest meci, dar au jucat mai puţin. Echipa oaspete a oferit o replică bună, nepermiţându-le gazdelor să se detaşeze pe tabela de marcaj. Ca urmare, jocul a fost ceva mai echilibrat în prima repriză, chiar dacă orădenii s-au aflat în permanenţă în avantaj, scor la pauză 14-13. CSM Oradea s-a distanţat în mitanul secund, scoruri 20-16, 24-19, 26-21, menţinând un ecart liniştitor până la sfârşitul partidei. Scorul final, 31-27, nu reflectă în totalitate diferenţa de valoare dintre cele două echipe.
Urmează meciul de la Piteşti
„Mă bucur pentru această victorie, obţinută într-un context special, în care am avut nu mai puţin de cinci jucători titulari bolnavi, unii cu pneumonie interstiţială. Ei se află sub tratament, dar au preferat să joace, au tuşit pe teren, s-au forţat, dar e bine că am câştigat meciul. Din această cauză, am folosit mai multe rezerve, încercând să menajez acei jucători, mai ales că ne aşteaptă o partidă dificilă etapa viitoare, cu HC Argeş Piteşti, în deplasare”, ne-a declarat după meci antrenorul Sebastian Tudor.
Arena „Antonio Alexe”. Spectatori: circa 100
CSM Oradea – HC Voinţa Savin Due Sebeş 31-27 (14-13)
CSM Oradea: Gale, Bistrean – portari; Cântec 4, Şerban, Iştoc 3, Radu, Nemenco 1, Macovei 2, Al. Farcaş 9, R. Farcaş 2, Avram 5, Szilágyi, Babici 3, Drăgan, Banciu, Amihăesi 2. Antrenor: Sebastian Tudor
HC Voinţa Sebeş: Balazs, Medrea – portari; Muntean 2, Grozav 2, Mărginean, Macarie 2, Cunţan 3, Breazu 4, Ţone, Cărăgui 5, Opincariu, Preda 1, Suciu 8. Antrenor: Alexandru Weber
Taguri: arena antonio alexe, csm oradea, handbal masculin

References: CSM 
 CSM 
 CSM 

CSM 

CSM 
 csm